
“Имашe едно пухче щастие, което се роди върху земята. Пухчето бе истинско щастие и беше много нетърпеливо. То чакаше своята съдба. Чакаше някой да го повика благодарно при себе си. „Може да се приводня под вълните на морето“ – мислеше възторжено то. – И да направя всички риби щастливи!“ „Или ще ми поръчат да се изтъркалям в гората… Да вляза в песен на птица и да изпълня със сладост и смисъл живота си.“
Малкото пухче чакаше поканата толкова дълго, че накрая усети как щастието в него започва да вехне. „Какво да правя? – питаше се трескаво то. – Има толкова много възможности… как да се примиря само с една? И защо никой не ме взима на сериозно?“ Пухчето усети как щастието му се спаружва без време. „Дали ще загина, ако щастието ми увехне съвсем?“ – помисли си то. Но зачака отново. Живите му се радваха, ала никой не го пожелаваше. „Може би не се сещат, че чакам? – реши пухчето щастие. „Ей!“ – взе да вика то на небето и хората. „Ей, тук съм! Няма ли някой да се погрижи за мен?“
А времето минаваше и власинките на пухчето взеха да капят. Един ден то се събуди, но едва отвори очи. Бе се набръчкало цялото.
– Така ли? – ядоса се тогава пухчето щастие. – Така ли ще бъде оттук-нататък? Не, няма да позволя това!“
Пухчето щастие зарита с всичките си останали тичинки. Заля го прилив на сили и власинките му се изправиха свежи, росни и готови за полет. Пухчето щастие се издигна високо… а после без да му мисли много-много скочи право в сърцето на едно момиче.
– Щом никой не ме избира… тогава избирам аз! – провикна се то. – А за сърцето съм готово да се бия дори с Голямото време. Само да ми дойде!
И тогава щастливото в него разцъфна като яркочервена роза. Пухчето усети силата и се захвана здраво за туптящия си дом.
– Избирам щастието! – разбра пухчето щастие и нежно погали сърцето на момичето.“
 
Приказка от господарство Горицвет
ПЪРВА ГЛАВА
С НОВО ЛИЦЕ

Бисер отскочи назад. За малко да налети право върху пазача на училището. Бран не си поплюваше и щеше веднага да го заведе при Госпожица директорката. Бисер се ухили… не можеха да направят нищо, той вече не учеше в това училище, нали? Но миг по-късно, усмивката замръзна изкривена върху лицето му. Беснееше точно, защото го изгониха завинаги… Него? Най-добрият от класа по танци. Завинаги… Не, те щяха да си платят!
Бисер щракна със запалката в джоба си. Знаеше къде е газовата инсталация на парното. Изщрака пак и звукът го успокои. Трябваше просто да се добере до тъпото газово котле… после щеше да ги гледа как подскачат като лелки над подхвърлени по пътя бомбички. „Бум! Бум! Бууум!“ Бисер се ухили отново. Планът му беше гениален… Той самият беше гениален! Нямаше как всичките тъпи директори на танцови училища да не разберат, че е гениален. Те сигурно вече разбираха… и щяха да го молят да се запише в някое от техните училища. Дори в чужбина? О, да, най-добре в чужбина. Може би в Испания… И тогава Мишева щеше да види! Ако оживееше от Големия взрив, де!
Момчето източи врат и се повдигна на пръсти. Портата бе отворена, но заради Бран не можеше да влезе в училището парадно. Е, нищо! Имаше и други начини. Например да обиколи през Двореца. Бисер се скри зад дърво. Зад точното дърво защото дупката в оградата бе все още там. Зарови в снега и скоро изпълзя от другата страна. Отърси се чевръсто. Опита дори да бърза по наплетената с къдели сняг алея. Тъкмо стигна пред кралската къща, когато от върха на Двореца се посипаха хиляди светлини. Ослепително. Бисер спря и премига невярващо. Нещо, което силно миришеше на зеленика, се спусна от небето. Бисер не можа дори да извика. Нещото го грабна. Момчето се изгуби в листа и клони.
 
~~~~~
 
Емил Бурев огледа портата на училището. Отворената порта към училището. Порта, която показва, че тук няма нищо скрито-покрито. Но школото не бе какво да е. Беше училище за надарени деца. Бурев потръпна, сви устни на цунка и целуна мразовития въздух. Някога, много отдавна, той бе завършил подобно училище. Природонаучна гимназия. Знаеше, колко мъка може да се крие зад дарбата. Каквато и да е дарба.
Инспекторката от Детска педагогическа стая подтичваше раздразнено напред. Тя не вярваше, че въобще трябва да идват. Бурев бе настоял и сега ситнеше бързо в нейните стъпки. Отминаха алеята с дърветата и се озоваха посред  училищния плац. Инспекторката се завъртя в кръг, сякаш очакваше някой. Посрещачи липсваха и тя чукна с пръст по домофона, закачен на голямата училищна сграда. Не звънна звънец, но след малко вратата отвори висок мъж. Мъжът изгледа косо пришълците.
– Здравейте! – усмихна му се инспекторката. – Аз съм Татяна Медева от Детска педагогическа стая. Идвам във връзка с Бисер. Сутринта говорих с директор Мишева и се разбрахме да дойда.
Медева се обърна към Бурев.
– А това е мой… – инспекторката неволно направи пауза.
– Бурев – изпревари я придружителят. – Емил Бурев.
– Да, Бурев – потвърди Медева. – Мой… ъъъ… колега.
– А – отмести се високият от вратата, – заповядайте! Аз съм Бран, пазачът на училището. Точно говорихме за вас с директорката.  Влизайте, влизайте…
Бурев разпери ръка и даде път. Медева кимна и мина напред. Влязоха. Пазачът се заизкачва по стълбите. Мишева ги чакаше в учителската стая на втория етаж.
– Здравейте! – стисна ръцете на посетителите директорката. – Дано съм ви полезна… Седнете, де!
Седнаха. Само Бран остана прав до вратата. Бурев го изгледа с любопитство, но после насочи вниманието си към двете дами.
– Вие винаги сте толкова отзивчива, директор Мишева, разбира се, че ще ни бъдете полезна! – изрече нервно Медева. – Както вече Ви казах, изчезнал е Ваш ученик.
– Мой бивш ученик! – поправи я Мишева.
– Да, да, бивш – оживено се съгласи инспекторката. – Нали разбирате, Бисер е избягал от къщи преди няколко дни.
– Всъщност, Бисер е бивш ученик от съвсем скоро, нали? – настоя Бурев. – Пък и вчера е бил забелязан тук, в Балчик.
Госпожица Мишева наведе поглед.
– Мдааа… – повдигна замислено рамене. – Но не е бил забелязан при нас. Мога да ви уверя, че Бран бди много зорко над училището.
– Тук има ли ученици в момента? – попита Бурев.
– Не – отвърна Мишева. – Зимна ваканция.
– А учители?
– Колегите също са във ваканция. Но, тъй като явно се интересувате, има хора, които отговарят за материалната поддръжка на училището. Техници, готвачи, чистачи, снабдители, счетоводители… Идват сутрин и си отиват след обед. На редовна работа са от много отдавна и познават учениците. В момента имам и една гостенка. Лична приятелка. Чужденка е, не знае български и не познава децата.
Бурев кимна разбиращо с глава.
– Не знам как да Ви обясня, Госпожо директор – Медева вече подскачаше на стола, – но преди да избяга от къщи, Бисер е питал настоятелно дали няма да го вземете обратно…
– Бисер е много надарено дете – рече уверено Мишева. – Изключително даровит танцьор. Надявам се, този пубертетен период да не му попречи да се развива. Дано да не му попречи! Освен дарба в танцовите стъпки, той има безспорен талант на водач. Тооо… май нещата са свързани, защото да измисляш хореография за танц означава да водиш. Рядко срещана дарба. Но не мога да го приема обратно в моето училище. Както знаете, тук неговите дарове се проявиха с кражби и насилие.
– За което може би носите отговорност и Вие – вметна Бурев.
Медева го изгледа гневно. Бран се размърда на вратата. Бурев не се смути.
– Нося относителна отговорност – съгласи се леко Мишева. – Както и  другите колеги – педагози. Хммм… А Вие, май обичате да повдигате бури, г-н Бурев.
Бурев сви устни, усмихна се, но не отвърна.
– Със сигурност никой от нас не е насочвал Бисер към агресивно поведение – продължи спокойно директор Мишева. – Знаете, че той живее основно с леля си. Родителите му работят в Испания. Говорили сме десетки пъти с лелята… и  десетки пъти сме го приемали обратно. Обаче завръщането му тук е вече невъзможно.
–  Да, Госпожо директор! – извъртя очи Медева. – Бисер ще отиде във възпитателно училище, поне за кратък период от време. Такъв е законът. Ние Ви разбираме отлично, но и Вие ни разберете… Трябва да го открием, преди да е направил още някоя глупост.
– Всъщност – намеси се Бурев, – доста ученици са разпитвани по повод кражбите и побоят от деца върху деца във Вашето училище, нали?
– Да – кимна Мишева и додаде, – добре, че спонсорирах Синя стая…
– За което сме Ви благодарни! – отбеляза с измъчена усмивка Медева. – Надяваме се да продължите да ни помагате.
– С каквото мога! – увери я възрастната учителка.
– Тааа… – прекъсна размяната на любезности Бурев. – В тези разпити, децата говорят за странни хора, които идват и даже живеят тук…
– Странни хора? Ха! През последната година имах ученик от чужбина, който беше сляп. Той си замина. Изключителен музикант. А децата понякога са толкова жестоки… Но от друга страна просто имат фантазия – натърти Мишева. – И пак добре, че я имат! Това са деца, които се занимават от крехка възраст с изкуство. А в този случай фантазията е задължителна, не мислите ли?
– Безспорно! – Медева се надигна бодро от стола. – Нали ще се свържете с нас, ако Бисер се появи?
– Непременно! – увери я Мишева.
Бурев се сети за още нещо, точно когато излизаха от учителската стая.
– Прощавайте, Вашата дъщеря не учи ли също в училището?
– Моята дъщеря учи тук – намеси се Бран. – Госпожицата няма деца.
– Аха, госпожица… Е, значи правилно си спомних… – сви устни като за целувка, Бурев. – А къде е малката?
– Мина е в Балчик, с приятелка на семейството и нейните внуци – отвърна по хлапашки Бран. – Да й се обадя ли? Ако е важно, няма проблем да я прибера…
– Няма нужда… Благодарим за всичко! – отсече Медева и тръгна припряно напред.
На Емил Бурев не му оставаше нищо друго, освен да я последва. Навън той целуна отривисто една падаща снежинка. Устните, свити за цунка, не трябваше да отиват на халос.
 
~~~~~
 
Бран изпрати посетителите. Взе дъх и докато го изпусне вече стоеше пред големия директорски апартамент под покрива. Почука. Вербена отвори рязко и полите й се размятаха като медузи. Бран въздъхна.
– Какво правим, ако потърсят отново Мина? – тръгна към него и Мишева.
– Няма да я потърсят… Няма причина! – отвърна Бран. – Въпреки че този Бурев определено не е това, за което се представя.
– Та той въобще за нищо не се представи – отбеляза директорката.
– Колега бил… друг път! – тръшна се на креслото Бран. – Той е човек с ново лице. Ако Бена го бе видяла, щеше да потвърди.
– Което ще рече? – угрижи се Госпожица директорката.
Бран обясни на Вербена. Чувстваше скрита радост, че й превежда. Това означаваше да е винаги около нея.
– Човек с ново лице, ще рече, човек, който се представя за нещо, което не е – вирна носле Вербена. – Един воин-пазител това го усеща и с кожата си.
– А тук си ви имам цели двама – въздъхна Мишева. – Мина я няма от вчера и като нищо, могат да я потърсят пак… нали заради нея изключих Бисер!
Директорката се завъртя замаяно-угрижено и тръгна да вари кафе.
– Дано междувременно Кошът ни направи удоволствието и ни върне на Горната земя! – обади се Вербена.
Бран се вслуша в напевния й горноземлянски. И отново въздъхна.
– Направо ще се пръсна… Къде може да е отишла и защо?
– С нейните способности, май навсякъде…
– Не ми говори за способностите й! – отсече Бран. – Тя е само момиченце на дванайсет години.
Вербена пое въздух, готова да спори.
– Не, Бена! Нещата са наистина много прости… Тя е малка и не знаем къде е. Може този Бисер да има пръст в загадката. Сутринта май мярнах някого на алеята. Не беше Мина и не проверих много, много. Сбърках… А, и трябваше да кажа на инспекторката, че Мина е изчезнала. Тя може да е някъде тук, нали? – Бран викна на български. – Госпожице Мишева, ами, ако малката е още на Долната земя?
– Не, не е на Долната земя… – обади се от кухнята директорката.
После изскочи оттам с дебелата лилава тетрадка в ръце. В кухнята се чу съскане на кафе, което се е почувствало свободно. Възрастната госпожица дори не се обърна.
– Имаме надпис – изрече тихо.
Мишева остави книгата на бюрото и тримата се захлупиха отгоре й.
 
~~~~~
 
Тя влезе на пръсти. Мина се протегна в леглото. Беше сънна и замаяна. Искаше й се да полежи още мъничко. Малката усети дъх над себе си, но не отвори клепачи. Като видя, че момиченцето още спи, тя излезе пак на пръсти. Мина се зарови блажено в множеството възглавници.
Събуди се отведнъж. Ококори очи и подскочи в леглото. Тя? Коя „тя“? Къде се намираше? Мина нямаше представа. Леглото не беше нито нейното, нито онова с балдахина от Двореца. Да му се не види! Измъкна се изпод завивките. Беше в пижама на облачета. Огледа стаята и отвори гардероба. Там имаше дрехи. Нейният номер. Мина навлече фланелка с дълъг ръкав и дънков гащеризон с розички. Огледа се в огледалото и изохка. Клонката на съдбата я нямаше. Сграбчи в ужас опашката си… и веднага я напипа. Беше си там. Огледа се в огледалото. Не се виждаше нищо. „Невидима?“ – запита се Мина. Попипа пак. „Невидима!“ – реши. Бялата стъкленица се бе смалила до обикновено малко бобче, навървено на зелена верижка около врата й.
Далечна, дълга сянка мръдна в огледалото. Мина се взря в отражението, но сянката изчезна. Мина обърна гръб на огледалото и дръпна тънкото перде. Дългата сянка трябва да бе дошла от някой, който се спотайва на балкона. Балконът беше празен. „Какво става тук?“. Заповяда си да е много внимателна. Открехна полекичка вратата на стаята и надникна навън.
– Събуди ли се най-после?
Гласът идваше от друга стая. Мелодичен и топъл глас. Някак познат.
– Идвай бързичко – извика гласът. – Донесоха закуската. Меланжа и канелените кифлички ще изстинат.
Мина обиколи покрай ръб от стена. Отзад имаше просторна кухня. Жената сервираше масата за закуска и си тананикаше. Въртеше се с гръб към Мина. Светло кестенявите масури на косата й падаха меко по тила, та чак до кръста. Не бе много висока, но бе стройна и изваяна. Щом чу стъпките на момиченцето, жената се обърна. Мина присви очи. Нещо се завъртя в мислите й. Погледна пак. Главата й избухна в ярък спомен от магия. Кръвта нахлу като във въртоп. Малката ахна, отметна глава назад и се свлече.
Съвзе се. Нямаше как, защото тя я тресеше. Мина отвори очи. Беше в обятията й… в прегръдката на дългокосата жена.
– Мина! – викна жената. – Какво ти е?
Мина се усмихна уморено.
– Мамо?
– Да, лошо ли ти е? – гушна я още по-силно жената. – Ще викна доктор!
– Защо? – успя да изрече Мина, – Нищо ми няма!
– Не, трябва да те види лекар!
Тя настани Мина в дълбоко меко кресло и се обади по телефона. Говореше английски. Мина с удоволствие установи, че разбира всичко. Беше отличничка, нали!
– Докторът ей сега ще дойде – обяви тържествено жената.
Мина я проследи с копнеж. „Приказка! А дори и една неродена дума няма във въздуха…“ – мислеше. – „Сън е… само сън… ама от най-хубавите!“ Помнеше, че влезе в Двореца и изтича по кулата. Отвори врата. Срещу нея се сипна порой от светлини и спомените свършиха.
Някой почука. Майката отвори. Докторът се покашля и влезе.
– На пръв поглед й няма нищо – обяви след малко. – Можем обаче да направим някои изследвания…
– Добре съм си! – извика Мина. – И съм гладна!
– Браво! – изръкопляска докторът. – Стой мирно! Само ще те бучна, тук по пръстчето и готово. Мдааа… изследванията ще са готови след час, госпожо Калинова. Аз ще Ви се обадя. Не вярвам, че има нещо опасно… струва ми се просто развълнувана. Но малките момиченца са си така, най-обикновеното нещо може да ги развълнува дълбоко. Пък е и слабичка…
„Най-обикновеното нещо… Мама да те вика за закуска. И за първи път да е жива като знаеш, че не е… А може да е, нали само изчезна в онзи гигантски червей… Е? Или не е?“ Мина спря разговора със себе си. После тръсна глава. „Трябва да е сън!“ – ощипа се силно и едва не изохка на глас. „Внимавай, че ще го сънуваш този сън в болницата!“ – заповяда си.
Докторът тръгна и госпожа Мила Калинова го изпрати до вратата. Мина се загледа в нея. „Наистина е прекрасна!“ – рече си с такова удоволствие и гордост, че се засмя.
– Мина, какво ти става днес? – въздъхна Мила.
– Радвам се, че съм с теб… – отвърна възхитено Мина.
– Но ние винаги сме заедно – гушна я майка й.
– Наистина ли? – отвърна малката. И прихна.
Мила я притисна към себе си и също се засмя.
 
~~~~~
 
Емил Бурев сви уста за цунка, но само духна. Кръгчетата топла пара го развеселиха. Беше подушил следа. Медева вдигна ръце от него и сама подкара служебния фолксваген към Балчик. Бурев остана, завъртя се по главната алея и изведнъж долови, че някой е влизал в Двореца. Просто свърза две и две. Снегът около една огромна топола беше отъпкан от въртящи се стъпки. Смутени и виновни стъпки. Зад дървото зееше дупка в оградата. Бурев се усмихна като фокстериер, а мускулите му се напрегнаха.
Емил бе средно на ръст и възраст човече. Слаб и изпълнен винаги с енергия, предаваше шавливо и пружиниращо усещане. Знаеше си, че притежава яки изрядно подредени като в калъп  мускули. Но другите хора обикновено не подозираха за този феномен. Може би защото не бе в първа младост, или заради яйцевидната гола глава със завити зад ушите кръгли дървени очила. Очилата бяха палисандрови. Миришеха екзотично, но приятно. И придаваха на Емил много учен вид.
Бурев проследи стъпките чак до къщата с кулата. Там те изчезваха в широк пръстен от навят сняг. Центърът му бе като изметен с метла. Бурев се огледа и срита на няколко места пухкавата купчина. Отдолу се показаха запалка, пачка, овързана с ластик и джиесем. Емил не ги погледна. Но след малко наведе глава припряно. На изметеното светеше мъничко зелено клонче, родило грозд от ярки жълти цветя. Като слънца. Бурев го повдигна внимателно и… По-късно бе сигурен, че малкото клонче със слънцата изведнъж порасна и го обви. Почувства разтрисане, тласък и ушите му заглъхнаха. Нямаше съмнение, че лети. Емил Бурев сви устни за цунка. Едно от безкрайните жълти цветчета получи целувка и щедро разтвори венчелистчета.
Долу, в скрежния кръг пред Двореца, при другите изоставени вещи, леко се приземи ръчно изработен кожен колан с кобур. В кобура спеше пистолет. Кошът съвестно изплю оръжието на Бурев и чак тогава изчезна сред желе от пламнали илюминации.
 
~~~~~~
 
В дневника на директорката пишеше: „По своя път, между световете, пое боярата. И никой не можеше да я намери там. А воините-пазители, госпожица директоршата на историята и свързаните души достигнаха Горната земя. Долу остана само бабата на Ромес. Седеше тя и се вслушваше в света…“
– Значи аз оставам в училището – повтори за стотен път Демира и съкрушено поклати глава.
Циганката бе допрашила със старото „Клио“, веднага щом Мишева й се обади, че имат съобщение. Сега всички обсъждаха вероятностите.
– Казах ти, Мина знае накъде е поела – Вербена се повдигна на пръсти, за да потупа Бран по гърба.
– Събирам си нервичките като дреб по драките – отвърна кротко таткото. – Уча, че пътищата са нейни, но можеше да се обади, нали?
– Значи чакаме Кастин с Коша! – опита пирует Мишева.
Възрастната директорка отиваше за първи път на Горната земя. И сякаш бе хлапе, ама съвсем не я свърташе. „Директор на историята? Какво пък означава това?“ – почуди се. Но реши да не се умисля, точно когато животът си е наумил да стане много интересен.
Истински умислените се бяха сврели в кухнята. Близнаците пиеха компот от малини и примляскваха около големи купички с шоколадов крем.
– Слушай – пошушна на брат си Янил, – трябва ли наистина да ходим отново там…
– Ммм… да! – отвърна също тихичко Китан.
– Ама, няма и седмица, откакто сме се върнали… – набра Янил.
– И значи какво, всеки път щом свирнат и се понасяме към Горната земя, така ли? Започва да ми писва, да знаеш, и няма само да мълча, да слушкам и да козирувам…
– Споко, братче – въздъхна Китан, – не казвам, че не си прав, но те просто няма да се оправят без нас…
– Сигурен?
– Абсолютно!
– Не знам, не знам – изпусна парата Янил. – Този път там беше много напечено… войната и така нататък… няма как, всички тези ужаси ще имат яки последствия! И наистина не мисля, че сме длъжни…
– Мислиш прекалено много! – предизвика го Китан. – По-умния си, ама не ми е ясно, защо се трошиш толкоз…
– По-умния съм, Китче – по устните на Янил блесна късичка усмивка, – но пък много добре знаеш, че ти си по-дарбосания!
– Така е – отвърна невъзмутимо Китан. – Я подай още една купичка шоколад.
Янил отвори хладилника и му подхвърли ново кремче. Забиха лъжици в купите и замляскаха мълчаливо.
 
~~~~~
 
Обиколиха центъра. Докторът бе обявил, че всичко е наред, и Мила изведе малката на дълга разходка. Бяха в Стокхолм. Старият град – Гамластан – беше красив, а Мина се забавлява наистина много из острова на музеите. Дори се возиха с влакче, което извиваше шарен гръб по историите, написани от Астрид Линдгрен. Малката бе изчела всички книги, измислени от писателката-звезда. Надпреварваха се, коя ще отгатне първа, откъде преминава влакът.
Но Мина хареса най-много парка Скансен, защото там имаше много стари къщички, животни и цветя. Заприлича й на кътче от Горната земя. „България със сигурност прилича на Горната земя…“ – помисли разсеяно. – „Но тук е Швеция, нали? Странно!“ После двете ядоха вкусни малки кюфтенца с картофено пюре и сладко-кисел конфитюр от червени боровинки.
Мина се пързаляше по розови облаци. Тя и майка й. Заедно. Живи! Някак бе попаднала в най-якия ден от живота си. Повтори „Най-якия!“ и се усмихна щастливо. Малката не искаше това щастие да свършва.
Вечерта се прибраха в хотела, изморени, но радостни.
– Баща ти каза, че ще звънне по скайпа към девет. Днес смяташ ли да говориш с него или си му още сърдита? – попита внезапно Мила.
– Скайп? Ъъъ… Бран къде е? – трепна Мина.
Бе ред на Мила да се стресне.
– По скайпа, да… кой е този Бран?
– Баща ми – отвърна Мина.
– Да, баща ти ще се обади – повтори объркано Мила. – А Бран кой е?
Мина понечи да отговори, но изведнъж замълча. Нещо не беше в ред.
– Ммм… ще говоря с него! – съгласи се бързо.
– Добре! – отвърна майка й и додаде – Бран?
– От училището – каза предпазливо Мина.
– Добре – засмя се Мила, – трябва да имаш приятели!
„Приятели?“ – Мина изтръпна. После една мисъл се заби в главата й. – „Знаех си, знаех си…“
– Като говориш с баща си, не забравяй, че за развода сме виновни и двамата. Той те обича също толкова, колкото и аз.
„Леле! – отбеляза на ум Мина. – Развеждаме се?“
– А той къде е? – рече внимателно.
– Днес е пристигнал в Хонконг! – отвърна Мила. – С неговите вечни сделки… Питай го, ако те интересува. Предполагам, че щом е отишъл лично, отново става дума за доста милиони.
Мина преглътна накриво и хлъцна. Мила я потупа по гърба и се засмя. Но малката виждаше, че не й е весело.
Двете вечеряха в ресторанта на хотела. Гъста супа от гъби-кантарели със сметана и препечени хапчици черен възкисел хляб. За десерт – грациозна фонданова пастичка, оцветена в тъмно синьо и златно.
В девет точно Мина вече бе подредена пред лаптопа. Скайпът иззвъня и малката го включи. Екранът стана черен, после премигна-премигна и се отвори към изплувала от компютъра, разкошна далечна стая. Мина замръзна на място. От там, облечен в изряден костюм, с жилетка, вратовръзка и лъсната гладка глава, я гледаше нежно усмихнат Сомор Ратус ди Пурпура Ланата.

